Yhteinen ehdotus NEUVOSTON ASETUS Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 muuttamisesta /* JOIN/2012/023 final - 2012/0206 (NLE) */





PERUSTELUT (1) Neuvosto antoi 18. tammikuuta 2012 asetuksen (EU) N:o 36/2012 Syyrian tilanteen johdosta määrättävistä rajoittavista toimenpiteistä. Asetus kumosi ja korvasi asetuksen (EU) N:o 442/2011. (2) Neuvoston asetuksella […] säädetään lisätoimenpiteestä, jolla jäsenvaltiot velvoitetaan tarkastamaan Syyriaan lähtevien alusten ja ilma-alusten rahti, jos sen epäillään sisältävän tavaroita, joiden vienti on kielletty tai luvanvaraista. Neuvosto on myös saavuttanut poliittisen yksimielisyyden Syyrian keskuspankin varojen jäädyttämistä koskevasta poikkeuksesta, jotta syyrialaiset opiskelijat saisivat rahoitusta. Lisäksi asetuksen 12 artiklaa on muutettava toimenpiteen soveltamisalan selventämiseksi. (3) Unionin ulkoasioiden ja turvallisuuspolitiikan korkea edustaja ja Euroopan komissio ehdottavat, että asetusta (EU) N:o 36/2012 muutetaan vastaavasti. 2012/0206 (NLE) Yhteinen ehdotus NEUVOSTON ASETUS Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Syyriaan kohdistuvista rajoittavista toimenpiteistä annetun päätöksen 2011/782/YUTP muuttamisesta annetun neuvoston päätöksen 2012/…/YUTP[1], ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Neuvosto antoi 18 päivänä tammikuuta 2012 asetuksen (EU) N:o 36/2012 Syyrian tilanteen johdosta määrättävistä rajoittavista toimenpiteistä[2] useimpien neuvoston päätöksessä 2011/782/YUTP säädettyjen toimenpiteiden toteuttamiseksi. (2) Neuvoston päätöksellä 2012/…/YUTP säädetään muun muassa lisätoimenpiteestä, jonka mukaan jäsenvaltioiden on tarkastettava Syyriaan lähtevien alusten ja ilma-alusten rahti, jos niillä on tietoa, jonka perusteella on aiheellista epäillä rahtiin sisältyvän aseita tai tarvikkeita, tavaroita ja teknologiaa, joita voidaan käyttää kansallisissa tukahduttamistoimissa ja joiden toimitus, myynti, siirto tai vienti on kielletty tai luvanvaraista. (3) Päätöksessä 2012/…/YUTP tarkennetaan tämän toimenpiteen osalta, että Syyriaan lastia kuljettavilta ilma-aluksilta ja laivoilta vaaditaan ennen saapumista tai ennen lähtöä lisätietoa kaikista tavaroista, joita ne kuljettavat jäsenvaltioon tai jäsenvaltiosta. (4) Lisäksi päätöksessä 2012/…/YUTP säädetään varojen ja taloudellisten resurssien jäädyttämistä koskevasta poikkeuksesta sellaisten varojen siirron osalta, jotka liittyvät taloudellisen avun antamiseen Syyrian kansalaisille, jotka suorittavat koulutusta tai ammatillista koulutusta taikka harjoittavat akateemista tutkimusta Euroopan unionissa. (5) Osa näistä toimenpiteistä kuuluu Euroopan unionin toiminnasta tehdyn sopimuksen soveltamisalaan, ja sen vuoksi niiden täytäntöönpano edellyttää lainsäädäntöä unionin tasolla erityisesti sen varmistamiseksi, että talouden toimijat soveltavat niitä yhtenäisesti kaikissa jäsenvaltioissa. (6) Samasta syystä asetuksen 12 artiklaa on muutettava toimenpiteen soveltamisalan selventämiseksi. (7) Tämän vuoksi asetusta (EU) N:o 36/2012 olisi muutettava vastaavasti, ON HYVÄKSYNYT TÄMÄN ASETUKSEN: 1 artikla Muutetaan asetus (EU) N:o 36/2012 seuraavasti: (1) Lisätään 2 c artikla seuraavasti: ”2 c artikla Sääntöjä ennakkotietojen antamista koskevasta velvoitteesta, sellaisena kuin se on määritelty yleisilmoituksia ja tulli-ilmoituksia koskevissa säännöksissä yhteisön tullikoodeksista 12 päivänä lokakuuta 1992 annetussa asetuksessa (ETY) N:o 2913/92[3] ja sen soveltamisasetuksessa (ETY) N:o 2454/93[4], sovelletaan kaikkiin unionin tullialueelta Syyriaan lähteviin tavaroihin. Nämä tiedot toimittavan henkilön on toimitettava myös tässä asetuksessa edelletyt luvat.” (2) Korvataan 12 artiklan 1 kohta seuraavasti: “1. Kielletään a) uusien sähkövoimalaitosten Syyriassa tapahtuvaan rakentamiseen tai asentamiseen tarkoitetun liitteessä VII luetellun laitteiston tai teknologian myynti, toimitus, siirto tai vienti; b) suora tai välillinen mihin hyvänsä a alakohdassa tarkoitettuun hankkeeseen liittyvän taloudellisen tai teknisen avun antaminen.” (3) Korvataan 21 a artikla seuraavasti: ”21 a artikla Edellä olevaa 14 artiklaa ei sovelleta seuraaviin siirtoihin edellyttäen, että asianomaisen jäsenvaltion toimivaltainen viranomainen on tapauskohtaisesti todennut, ettei mikään muu liitteessä II tai II a lueteltu henkilö tai yhteisö saa maksua suoraan tai välillisesti: (a) a) sellaisten varojen tai taloudellisten resurssien siirtoon Syyrian keskuspankin toimesta tai sen kautta, jotka on vastaanotettu ja jäädytetty sen nimeämisen jälkeen, kun siirto liittyy maksuun, joka perustuu erityiseen kauppasopimukseen ja jonka on suorittanut henkilö tai yhteisö, jota ei ole lueteltu liitteessä II tai II a, tai (b) b) varojen tai taloudellisten resurssien siirtoon Syyrian keskuspankille tai sen kautta, kun siirto liittyy maksuun, joka perustuu erityiseen kauppasopimukseen ja jonka on suorittanut henkilö tai yhteisö, jota ei ole lueteltu liitteessä II tai II a, tai (c) c) varojen tai taloudellisten resurssien siirtoon Syyrian keskuspankille tai sen kautta, kun siirto liittyy maksuun, jonka on suorittanut henkilö tai yhteisö, jota ei ole lueteltu liitteessä II tai II a, ja kun se liittyy taloudellisen avun antamiseen Syyrian kansalaisille, jotka suorittavat koulutusta tai ammatillista koulutusta taikka harjoittavat akateemista tutkimusta Euroopan unionissa. Artiklaa 14 ei myöskään sovelleta jäädytettyjen varojen tai taloudellisten resurssien siirtoon Syyrian keskuspankin toimesta tai sen kautta siinä tarkoituksessa, että varmistetaan jäsenvaltioiden lainkäyttövaltaan kuuluvien rahoituslaitosten maksuvalmius kaupan rahoittamista varten edellyttäen, että asianomaisen jäsenvaltion toimivaltainen viranomainen on antanut luvan siirrolle.” 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] [2] EUVL L 16, 19.1.2012, s. 1. [3] EYVL L 302, 19.10.1992, s. 1. [4] EYVL L 253, 11.10.1993, s. 1.